**Εκλογικό Μέτρο Εκλογών ΠΟΥΟΕΒ**

Οι εκλογές για ανάδειξη μελών στο 11μελές Διοικητικό Συμβούλιο της ΠΟΥΠΕΒ διεξάγονται με βάση το εκλογικό μέτρο που προβλέπεται από το άρθρο 13 του Καταστατικού της «Διοικητικό Συμβούλιο», που ειδικότερα έχει ως εξής:

**«Β. Τρόπος εκλογής Συλλογικών Οργάνων**

1ο. Οι θέσεις του Διοικητικού Συμβούλιου, της Ελεγκτικής Επιτροπής και των Αντιπροσώπων στο ανώτερο συνδικαλιστικό όργανο κατανέμο­νται μεταξύ των συνδυασμών και των μεμονωμένων υποψηφίων κατά αναλογία της εκλογικής δύναμης του καθένα και με το σύστημα της απλής αναλογικής.

2ο. Γι’ αυτό διαιρείται το σύνολο των έγκυρων ψηφοδελτίων που κα­ταμετρήθηκαν δια του αριθμού των μελών των συλλογικών οργάνων. Το πηλίκο που προκύπτει από τη διαίρεση αποτελεί το εκλογικό μέτρο, με το οποίο διαιρείται η εκλογική δύναμη κάθε συνδυασμού και κάθε συνδυα­σμός παίρνει τόσες θέσεις (έδρες) όσες χωράει το εκλογικό μέτρο στο άθροισμα των έγκυρων ψηφοδελτίων που πήρε ο κάθε συνδυασμός. Με­μονωμένος υποψήφιος που πήρε ίσες ή περισσότερες από το εκλογικό μέτρο ψήφους καταλαμβάνει μια θέση (έδρα).

3ο. Οι θέσεις (έδρες) οι οποίες αναλογούν σε κάθε συνδυασμό παίρ­νονται από τους υποψήφιους του συνδυασμού κατά σειρά που συγκέ­ντρωσαν τις περισσότερες ψήφους (σταυρούς) προτίμησης. Σε περίπτωση ισοψηφίας μεταξύ των υποψηφίων του ίδιου συνδυασμού ενεργείται κλήρωση από την Εφορευτική Επιτροπή και ανακηρύσσονται εκλεγμένοι (επιτυχόντες) εκείνοι που τα ονόματά τους βγήκαν από την κληρωτίδα.

4ο. Όσοι υποψήφιοι εκλεγούν κατά τον τρόπο που ορίζεται παρα­πάνω, αποτελούν τα τακτικά μέλη των συλλογικών οργάνων και των αντιπροσώπων της Ομοσπονδίας, ενώ οι υπόλοιποι τα αναπληρωματικά (επιλαχόντες) κάθε συνδυασμού, που αναπληρώνουν κατά σειρά της επι­τυχίας τους τα τακτικά μέλη σε περίπτωση παραίτησης, αντικατάστασης, θανάτου η διαγραφής τους.

5ο. Κάθε ψηφοφόρος έχει δικαίωμα να ψηφίζει έναν μόνο συνδυασμό ή μεμονωμένο υποψήφιο και από τους υποψήφιους του συνδυασμού εκ­δηλώνει με σταυρό την προτίμησή του υπέρ ένδεκα (11) το πολύ υποψη­φίων για το Διοικητικό Συμβούλιο, πέντε το πολύ υποψηφίων για την Εκτελεστική Επιτροπή, τριών (3) το πολύ υποψήφιων για την Ελεγκτική Επιτροπή και απεριόριστο αριθμό υποψήφιων αντιπροσώπων στο ανώ­τερο συνδικαλιστικό όργανο. Αν ο ψηφοφόρος εκδηλώνει την προτίμησή του υπέρ περισσότερων υποψήφιων από τους αναφερόμενους τότε η προ­τίμησή του ισχύει μόνο για το συνδυασμό και για κανένα υποψήφιο».